נווה ישראל

נווה ישראל היא שכונה בעיר הרצליה המאופיינת בבתים צמודי קרקע ובשיכוני בלוקים בעלי דירות קטנות. שטחה כ-664 דונם.

מיקום 
שכונת נווה ישראל נמצאת בדרום העיר הרצליה, בסמיכות לרמת השרון. רחוב בר כוכבא, הרחוב המרכזי שבשכונה, משוך כחצי עיגול משדרות בן-גוריון לרחוב הרב קוק, שני הקצוות האלו מהווים את הגבול המזרחי והצפוני של השכונה. הפינה הצפונית מזרחית של השכונה היא צומת הרחובות בן-גוריון, ארלוזורוב והרב קוק. ממערב לשכונה שוכן קיבוץ גליל ים.

השכונה ממוקמת בקרבת מקום למרכז העיר הרצליה, לקניון שבעת הכוכבים ולשכונת נווה אמירים.

היסטוריה 
שכונת נווה ישראל הייתה קרויה בתחילה "גליל ים", בשל הקרבה לקיבוץ הסמוך ממערב. בהמשך הוסב שמה ל"נווה ישראל".

בראשית שנות ה-50 של המאה ה-20, עם העלייה ההמונית של יהודי התפוצות, השתכנו בשכונה עולים ממדינות שונות – לוב, מצרים, מרוקו, עיראק, תימן, טורקיה ועוד, כאשר עיקרם הוא מלוב. בשל ריבוי העדות של תושבי השכונה, קיימים בה עד היום בתי כנסת לעדות השונות והן מרוכזים ברח' סעדיה גאון. כיום יוצאי צפון אפריקה מהווים כ-36% מתושבי השכונה.

מרבית מבתי השכונה הם בתים פרטיים עם חצרות פרטיות, לרוב בעלי קומה אחת. גם שוכנים בשכונה שיכונים בעלי דירות קטנות שנבנו בשנות ה-50 וה-60. אם כי במרוצת השנים נבנו בתי מגורים משותפים ובשנת 2023 הוקם פרויקט מגורים חדש, במסגרת פינוי בינוי, במקום בניינים ישנים שנהרסו.

בסוף שנות ה-70, עם עלייתו של מנחם בגין לשלטון, התקיים בשכונה פרויקט "שיקום השכונות", בהובלת יו"ר ועד השכונה מוריס לחיאני, שהעלה את רמת החיים בשכונה, במסגרת הפרויקט נבנה המתנ"ס הראשון בסיוע קהילת יהודי בוסטון שנרתמו להקמתו. בעשור השני של המאה ה-21, השכונה בתהליך התחדשות על ידי עיריית הרצליה.

בימיה הראשונים של השכונה הייתה מרפאה בשכונה, ואחר כך, באמצע שנות ה-60 הועברה לשיכון דרום הסמוך.

בסוף שנות ה-50 שכן בשכונה בית ילדים רעוע, המפורסם כבית ויצו ע"ש גילברט.

הווי 
בשל העובדה שאולפני הרצליה ממוקמים מצפון לשכונה, צולמו חלקים מסרטים ישראלים בשכונה כמו: "נורית", "השוטר אזולאי" ו"סאלח שבתי".

אופי השכונה בראשיתו היה מסורתי-חילוני, כאשר רבים מבני הדור הנולד בארץ נהיים לחילונים. כיום, החיים בה נוטים לחילוניים לחלוטין מאשר לדתיים.

במרכז השכונה קיים מרכז מסחרי, בשנות הקמת המדינה ושלאחריה היווה המקום מפגש לאוכלוסיית השכונה. היו בו בין היתר בתי קפה וחנויות ממכר לאוכל וכדומה. מאחורי המרכז המסחרי היה בעבר משחטה ומאפייה.

השכלה ופעילות קהילתית 
אחוזי בעלי ההשכלה האקדמית בשכונה עומד על 23%.

בשכונה פועלים שני בתי ספר, שמונה גני ילדים, מרכז קהילתי-חברתי ועוד:
 'בית הספר יסודי על-שם יצחק בן צבי' – בית הספר הוותיק בשכונה. כמות התלמידים הלומדים בבית הספר היא כ-440. בעבר בית הספר עמד בפני סכנת בסגירה לאור מיעוט מס' התלמידים. הודות ליוזמתו של יו"ר ועד השכונה מר מוריס לחיאני בוצעה אינטגרציה עם תלמידי שכונת נווה אמרים השכנה מדרום. שילוב תלמידי נווה אמרים הוכתר בהצלחה רבה ונמשך עד עצם היום.
 ספרייה שכונתית – במתנ"ס הצמוד לבית הספר 'בן צבי' שוכנת ספרייה המסונפת לרשת הספריות בהרצליה. בשעות הבוקר משרתת הספרייה את תלמידי בית הספר ומוריו. פתוחה לכלל אוכלוסיית שכונת נווה ישראל והסביבה בשעות אחר הצהריים במהלך השבוע, וביום שישי בשעות הבוקר. הספרייה מקיימת גם פעילות קהילתית, לילדי הרך, צעירים ומבוגרים.
 בית הספר יסודי 'נתיב' – בית הספר מעניק עזרה לילדים בעלי מרץ עודף. בבית הספר כשמונים תלמידים מגילאי כיתות א'-ט'. התלמידים מגיעים מ-14 רשויות ממחוז תל אביב על ידי וועדת השמה. בית הספר מסייע לילדים, שהם בעלי אינטליגנציה תקינה, אך דרושים לעזרה והכוונה. 
 מתנ"ס נווה ישראל – בשכונה קיים מתנ"ס המציע מגוון פעילויות לקשת גילאים רחבה, ובכלל זה מועדון פעיל לקשישי השכונה. כמו כן מתנהלים בו חוגי העשרה, אומנות, ספורט וכדומה. בסמוך למתנ"ס מוקם על ידי המתנ"ס גינה וסביבה. בשנת 2023 נשלמה בנייתו של משכן חדש למתנ"ס.

בראשית שנות ה-60 של המאה ה-20 וקודם לכן שכן בשכונה בית-ספר דתי בשם 'בית בר-אילן', בשנת 1967 סופח לבית ספר בר-אילן שבמרכז העיר.

בנוסף לכך ישנו שבט צופים הפעיל בשכונה, "שבט מירון" המונה כ-350 חניכים משכונת נווה ישראל, נווה אמירים ושכונת ויצמן

קישורים חיצוניים

הערות שוליים 

הרצליה: שכונות